Sejle op ad åen
Dette er originalteksten fra sommerrevyen 'Fra Flakhaven til Fruens Bøge' på Odense Sommertheater, 1895.

Sejle op ad åen, en dejlig sommerdag
hvilken lyst på engens kyst,
nikke tusind blomster tyst,
og ved den blinkende vove
langt fra vejenes støv
vinke de skyggende skove
med herlig duft og løv.
Kommer imellem der brud på maskinen
eller vi løber en smule på grund,
har ved forliset en trøst, vi i pinen
vi kan ej drukne, hvor vi føler bund.
Sejle op ad åen en dejlig sommerdag,
båden glider på den
med sagte stempelslag.

Dans i Fruens Bøge, under grønne træer
en og hver kan danse der
med og uden hjertenskær,
og i den bølgende vrimmel
båret af tonernes lys
højt i den syvende himmel
man soler sig i fryd.
Valsen den drager,
musikken den fængsler,
polka og hopsa gør sjælene glad.
Hjælp er her også for tørstendes længsler,
limonade, kager og øller fra fad.
Dans i Fruens Bøge under kronernes brus
her kan man sig søge en salig sus og dus.

Sejle hjem ad åen, dejlig måneskinsnat,
glide tyst langs skovens træ'r
skønt belyst af månens skær.
Og på de dampende enge
istemmes frøernes sang
isprængt med græshoppens strenge
en munter sommerens klang.
Båden glider så let gennem vandet,
natten er stille, og himlen er klar.
Ikke en sky varsler regn eller andet,
blæsten ej hindrer en passiar.
Sejle hjem ad åen, under stjernernes hær,
vanskeligt kan man finde
en pragt som denne her.

1895
Viser

Musik komponeret, Ludvig Makwarth